૧૨ ચાલો એક ઉદાહરણ લઈએ. શિક્ષક એક અઘરો દાખલો શીખવે છે. એવામાં એક વધારે પડતો હોશિયાર વિદ્યાર્થી ઊભો થાય છે. શિક્ષકને કહે કે “તમારી રીત બરાબર નથી. તમને દાખલો ગણતા જ આવડતું નથી. આ તો હું ચપટીમાં ગણી બતાવું.” ક્લાસમાં અમુકને લાગે છે કે તે સાચો છે. તેઓ તેનો પક્ષ લે છે. શિક્ષક શું કરશે? જો શિક્ષક પેલા વિદ્યાર્થી અને તેનો પક્ષ લેનારા બીજા દોસ્તોને ક્લાસની બહાર કાઢી મૂકે, તો બાકીના વિદ્યાર્થીઓ શું વિચારશે? શું તેઓને એમ નહિ લાગે કે પેલો વિદ્યાર્થી કદાચ સાચો પણ હોય? કદાચ ક્લાસમાં બાકી રહેલા વિદ્યાર્થીઓ પણ શિક્ષક પર શંકા કરવા લાગે. તેઓને લાગી શકે કે પોતે ખોટા પડશે એ ડરથી શિક્ષકે તેઓને બહાર કાઢી મૂક્યા. પણ જો શિક્ષક ધીરજથી પેલા વિદ્યાર્થીને કહે કે ‘ચાલ, તું આ દાખલો ગણી બતાવ.’ તો વિચારો કે હવે શું થશે?